
Policisztás Ovárium Szindrómában szenvedő nők vizsgálata az életminőség, depresszió és fizikai aktivitás tükrében

Célkitűzés: A Policisztás Ovárium Szindróma (PCOS) a reproduktív korú nőket érintő endokrin rendellenesség, mely inzulinrezisztenciához, elhízáshoz, meddőséghez vezethet. Kutatásunk célja az egészséges és PCOS-ben szenvedő nők életminőségének, fizikai aktivitásának és mentális egészségének összehasonlítása, valamint a PCOS-es nők összefüggésvizsgálata a betegség tükrében.
A PCOS a mentális egészség romlásával is összefügg, beleértve a depressziót, a szorongás fokozódó tüneteit és az egészséggel összefüggő alacsonyabb életminőséget, és ezek a társbetegségek hatással vannak az egész életre.

Módszer: Keresztmetszeti kutatásunkban felmértünk 211 nőt egy online kérdőív segítségével: 107 PCOS-es (28,08±5,52év, BMI: 25,69±7,63kg/m2) és 104 egészséges (26,51±6,54év, BMI: 22,84±4,81 kg/m2). Kizárásra kerültek azok a nők, akiknek egyéb nőgyógyászati betegsége volt. Mért változók: a teljes mintán fizikai aktivitás, életminőség (fizikai, mentális), depresszió; a PCOS-es nők esetén betegségspecifikus kérdőív. Alkalmazott statisztika: leíró, Kolmogorov Smirnov teszt, korrelációszámítás, Mann –Whitney teszt. SPSS 24v (p <0,05).

Eredmények: A PCOS-sel diagnosztizált nők szignifikánsan rosszabb eredményeket mutattak az életminőség, a depresszió (p<0,001), és a BMI esetében (p=0,003), fizikai aktivitás tekintetében nem kaptunk különbséget. A nőgyógyászati panasszal rendelkezők életminősége és depresszióra való hajlama szignifikánsan rosszabb (p<0,001). Összefüggést találtunk a betegségspecifikus kérdőív pontszámával a depresszió (r=-0,627, p<0,001) és a fizikai- (r=-0,415, p<0,001) valamint mentális (r=0,529, p<0,001) életminőség tükrében.

Megbeszélés: Az életminőség és a depresszió tekintetében a PCOS-ben szenvedők rosszabb eredményeket produkáltak, amely összefüggésbe hozható a betegségspecifikus kérdőíven kapott pontszámmal.



